ኢትዮጵያ ለሠላምና ትብብር ትልቅ ሚና እየተጫወተች ነው
በአፍሪካ ህብረት እና በተባበሩት መንግስታት የአፍሪካ ኢኮኖሚ ኮሚሽን የኢትዮጵያ ቋሚ ተወካይ አምባሳደር ዋህደ በላይ ከዋልታ ኢንፎርሜሽን ማዕከል ጋር ባደረጉት ቃለ ምልልስ እንደተናገሩት ኢትዮጵያ ከጅቡቲ፣ ከኬንያና ከሱዳን ጋር በመንገድ፣ በባቡርና በኤሌክትሪክ ኃይል መሰረተ ልማት ትብብሯን ማጠናከሯን ገልፀዋል፡፡የአጀንዳ 2063 ዋና የትኩረት አቅጣጫ የሆኑት ዘላቂ ሠላምን ማስፈንና አህጉራዊ ትብብርን ማጠናከር በእያንዳንዱ የአፍሪካ አገር ዕቅድ ውስጥ መካተታቸውን አምባሳደሩ ተናግረዋል፡፡ኢትዮጵያ የአፍሪካ የትኩረት አቅጣጫዎችን በሁለተኛው የዕድገትና ትራንስፎርሜሽን ዕቅድ ውስጥ በማካተት ለግቡ ስኬት ከፍተኛ ጥረት እያደረገች እንደሆነም ነው አምባሳደር ዋህድ የገለፁት፡፡ከአፍሪካ አገራትና አህጉራዊ ድርጅቶች በተጨማሪ የምዕራብ አፍሪካ አገራት የኢኮኖሚ ትብብር እና የደቡብ አፍሪካ አገራት የልማት ትብብርን የመሳሰሉ ማህበራት በአፍሪካ ህብረት የመሪዎች ስብሰባ  ከኢትዮጵያ ተሞክሮ እንደሚቀስሙ አምባሳደሩ ያስታውሳሉ፡፡አስተማማኝ ሠላምን በማስፈንና የአፍሪካን ጥቅም በማስጠበቅ ረገድ ኢትዮጵያ ከ1963 የቀድሞው የአፍሪካ አንድነት ድርጅት ምስረታ ጀምሮ ትልቅ ጥረት እያደረገች እንደምትገኝ አምባሳደሩ ተናግረዋል፡፡ ባለፉት 15 እና 20 ዓመታት ደግሞ ጥረቷን ይበልጥ አጠናክራ ቀጥላለች ይላሉ፡፡አምባሳደር ዋህደ እንዳሉት በአህጉሪቱ መረጋጋት እንዲኖር ኢትዮጵያ ያደረገችው ጥረት መልካም ፍሬ እያፈራ ነው፡፡ በኮሪያ፣በኮንጎ፣በሩዋንዳና ቡሩንዲ ሠላምን ለማስፈን በተደረገው ጥረት ትልቅ ሚና ተጫውታለች፡፡ በዳርፉርና በአቢዬ ግዛት መረጋጋትን ለመፍጠር የማይተካ ሚና እየተጫወተች ይገኛል፡፡«አልሻባብ በሶማሊያ ከተቆጣጠራቸው ይዞታዎች ከ70 እስከ 80 በመቶ የሚሆነውን ለመልቀቅ ተገዷል፡፡ ይህም በአፍሪካ ህብረት፣በኢትዮጵያ ሠላም አስከባሪ ኃይልና በሶማሊያ ብሔራዊ መከላከያ ኃይል ጥምረት የተገኘ ድል ነው፡፡ በውጤቱም አሸባሪው ኃይል በየጊዜው አቅሙ እየተዳከመ መጥቷል » ይላሉ አምባሳደር ዋህደ፡፡ቦኮሃራምና አልቃይዳን የመሳሳሉ አሸባሪ ድርጅቶች ኃይላቸውን እያጡና እየተዳከሙ መምጣታቸውን አምባሳደሩ ጠቁመው በተቀናጀው የፀረ-ሽብር ትግል ፍፃሜአቸው አጭር እንደሚሆንም ተናግረዋል፡፡